钦定古今图书集成/明伦汇编/官常典/第276卷 > 赵用贤
## 钦定古今图书集成/明伦汇编/官常典/第276卷 > 赵用贤

按《明外史》本传：“用贤，字汝师，常熟人。父承谦，广东参
议。用贤举隆庆五年进士，选庶吉士，万历初，授检讨。
张居正父丧夺情，用贤抗疏曰：‘臣窃怪居正能以君
臣之义效忠于数年，不能以父子之情少尽于一日。
臣又窃怪居正之勋望积以数年，而陛下忽败之一
旦。莫若如先朝杨溥、李贤故事，听其暂还守制，刻期
赴阙。庶父子音容乖暌阻绝于十有九年者，得区区
稍伸其痛于临穴凭棺之一恸也。国家设台谏以司
法纪，任纠绳，乃今哓哓为辅臣请留，背公议而徇私
情，蔑至性而创异论，臣愚窃惧士气之日靡，国是之
日淆也’。”疏入，与中行同杖除名。用贤体素肥肉，溃落
如掌，其妻腊而藏之。用贤有女，许御史吴之彦子镇。
之彦惧及深结居正，得巡抚福建。过里门，不为用贤
礼，且坐镇于其弟下曰：“婢子也。”以激用贤。用贤怒。已，
察知其受居正党王篆指，遂反币告绝。之彦大喜，居
正死之。明年复故官，进右赞善。江东之李植辈争向
之，物望皆属焉。而用贤性刚，负气傲物，数訾议大臣
得失，申时行、许国等忌之。会植、东之攻时行，国遂力
诋植、东之，而阴斥用贤。中行谓：“昔之专恣在权贵，今
乃在下僚；昔颠倒是非在小人，今乃在君子。”意气感
激，偶成一二事。遂自负不世之节，号召浮薄喜事之
人，党同伐异，罔上行私，其风不可长。于是用贤抗辨
求去，极言朋党之说，“小人以之去君子，空人国”，词甚
激愤。帝不听其去，党论之兴，遂自此始。寻充经筵讲
官。再迁右庶子，改南京祭酒。荐举人王之士、邓元锡、
刘元卿清修积学，又请建储，宥言官李沂罪。居三年，
擢南京礼部右侍郎。以吏部郎中赵南星荐，改北部。
寻以本官兼教习庶吉士。二十一年，王锡爵复入内
阁。初，用贤徙南中，行、思孝、植、东之已前贬或罢去，故
执政安之。及是，用贤复以争“三王”并封，语侵锡爵，为
所衔。会改吏部左侍郎，与文选郎顾宪成辨论人才，
群情益附，锡爵不便也。用贤故所绝婚吴之彦者，锡
爵里人，时以佥事论罢，希锡爵指，使其子镇讦用贤
论财逐婿，蔑法弃伦。用贤疏辨乞休，诏礼官平议。尚
书罗万化以之彦其门生，引嫌力辞。锡爵乃上议曰：
“用贤轻绝，之彦缓发，均失也。今赵女已嫁，难问初盟；
吴男未婚，无容反坐。欲折其衷，宜听用贤引疾而曲
贷之彦。”诏从之，用贤遂免归。户部郎中杨应宿、郑材
复力诋用贤，请据律行法。两人者，尝欲出用贤门下，
为所鄙绝者也。都御史李世达、侍郎李桢疏直用贤，
斥两人谗謟，遂为所攻。高攀龙、吴弘济、谭一召、孙继
有、安希范辈皆坐论救，褫职。自是朋党论益炽。中行、
用贤、植东之创于前，元标、南星、宪成、攀龙继于后，言
事者益裁量执政，执政日枝拄言者，水火薄射，讫于
明亡云。用贤长身耸肩，议论风发，有经济大略。苏、松、
嘉、湖诸府，财赋敌天下半，民生坐困。用贤官庶子时
与进士袁、黄商榷数十昼夜，条十四事上之时行。锡
爵以为“吴人不当言吴事”，调旨切责，寝不行。家居四
年卒。天启初，赠太子少保、礼部尚书，谥《文毅》。